ลุ้นไม่ขึ้น!
*การลงทุนในตลาดหุ้นวันนี้ และวันถัดไปคงไม่มีอะไรเลิศเลอกว่าที่เป็นอยู่สักเท่าไหร่ ซึ่งส่วนหนึ่งมาจากสถานการณ์ไวรัสตัวดี แล้วยังมีประเด็นลบจากสงครามประสาทของ 2 ดินแดนใหญ่กดดันเป็น 2 แรง จึงไม่แปลกใจที่ตลาดหุ้นจะหงอยเหงาเป็นหมาหงอย  “โมนิก้า” ถือเป็นสิ่งที่นักเล่นจะเข้าใจเรื่องเกมการเงินอย่างถ่องแท้ เพราะหุ้นเริ่มออกอาการอีกครั้ง คราวนี้คงต้องขอเวลาพักเอาแรงเจ้าค่ะ
9 ส.ค. 2563

เจาะกระดาน : โมนิก้าและทีมงาน
*การลงทุนในตลาดหุ้นวันนี้ และวันถัดไปคงไม่มีอะไรเลิศเลอกว่าที่เป็นอยู่สักเท่าไหร่ ซึ่งส่วนหนึ่งมาจากสถานการณ์ไวรัสตัวดี แล้วยังมีประเด็นลบจากสงครามประสาทของ 2 ดินแดนใหญ่กดดันเป็น 2 แรง จึงไม่แปลกใจที่ตลาดหุ้นจะหงอยเหงาเป็นหมาหงอย  “โมนิก้า” ถือเป็นสิ่งที่นักเล่นจะเข้าใจเรื่องเกมการเงินอย่างถ่องแท้ เพราะหุ้นเริ่มออกอาการอีกครั้ง คราวนี้คงต้องขอเวลาพักเอาแรงเจ้าค่ะ
*ไม่เพียงเท่านั้น นักลงทุนยังต้องรอดูผลประกอบการที่ทยอยออกมา และไม่ต้องถามถึงงบฯ ไตรมาส 2 เพราะเป็นที่รู้กันอยู่แล้วว่า “เละเป็นโจ๊ก” แต่คำถามที่สำคัญคือทิศทางของผลงานช่วงที่เหลือของปีนี้ ว่าจะรับมือกับเศรษฐกิจได้อย่างไร และจะสามารถกู้หน้ากลับมากันได้มากน้อยแค่ไหน  บจ.รายใดที่ก่อหนี้ก่อสินเอาไว้มากคงจะต้องเจ็บตัวเป็นแถบ ๆ “โมนิก้า” ถึงอยากให้แมงเม่าปีกเหล็กหันมาเลือกหุ้นจากพื้นฐานและฐานะการเงินมากกว่าจะเสียเวลากับการปาหี่ในระยะสั้น ๆ เจ้าค่ะ
*เหมือนกับการกวัดแกว่งของดัชนี ที่ให้ความรู้สึกตื้อ ๆ ตัน ๆ และในระหว่างวันโดนสาดหุ้นออกมาเป็นระลอก ถึงจะมีหุ้นบางตัวที่สร้างสีสันขึ้นมาได้บ้าง แต่สู้แรงขายไม่ไหวสุดท้ายดัชนีร่วงจากจุดสูงสุดของวันที่ระดับ 1,333.21 จุด ลงมาทำจุดต่ำสุดที่ 1,321.16 จุด ก่อนจะมาลงเอยที่ 1,324.40 จุด ลบไป 8.82 จุด ด้วยมูลค่าการซื้อขาย 4.44 หมื่นล้านบาท ทำให้เห็นว่ากรอบการลงทุนยังวนลูปไม่ผิดเพี้ยนจากที่ “โมนิก้า” คาดเดาเอาไว้ว่าช่วงนี้เป็นจังหวะของการ “ดันขึ้น ทุบลง” อยู่เหมือนเดิมนะจะบอกให้
*เปิดหัวด้วยหุ้น SUPER ผลประกอบการที่ออกมาทำให้หลาย ๆ คน อกหักไปตาม ๆ กัน ซึ่งเป็นสาเหตุที่ทำให้ราคาหุ้นร่วงลงไปทำจุดต่ำสุดที่ 0.89 บาท จนสุดท้ายหุ้นลงมาปิดที่ 0.92 บาท ลบไป 0.04 บาท หรือ 4.17% ด้วยมูลค่าการซื้อขาย 485.18 ล้านบาท งานนี้คงต้องเอาใจช่วยให้รีบทำผลงานเข้าตากรรมการสักหน่อย “โมนิก้า” คาดหวังจะได้เห็นการแก้มือเกิดขึ้นเร็ว ๆ นี้นะเจ้าคะ
*ส่วนในรายของ HFT โดนถล่มขายเทกระจาดออกมาตั้งแต่หัววัน ยันปิดตลาดที่ระดับ 3.34 บาท ลบไป 0.56 บาท หรือลงไปเกือบขอบฟลอร์ 14.36% ด้วยมูลค่าซื้อขาย 31.99 ล้านบาท หลังประกาศงบไตรมาส 2 ออกมาไม่เป็นไปตามที่คาดหวัง เพราะกำไรหายวับไปถึงเหลือติดกระเป๋าอยู่แค่ 5.7 ล้านเท่านั้น งานนี้ “โมนิก้า” ว่าน่าจะลุ้นไม่ขึ้นกันไปอีกพักใหญ่เจ้าค่ะ
*หุ้นที่ดีทั้งปากว่าและตาเห็นอย่าง GPSC ได้มีโชว์ของเต็มอัตราจากผลงานไตรมาส 2 เป็นไปตามที่คาดการณ์ไว้ ด้วยเหตุนี้ถึงทำให้เซียนหุ้นทั้งหลายถึงโฟกัสไปที่หุ้นรายนี้ เพราะเป็นเจ้าที่มีภาษีดีสุดในช่วงที่หุ้นหลาย ๆ ตัวล้มระเนระนาด จุดกระแสให้มีการเข้ามาไล่ราคากันอย่างคึกคัก จนหุ้นวิ่งขึ้นมาปิดที่ 70.75 บาท บวกไป 1.25 บาท หรือขึ้นไป 1.80% ด้วยมูลค่า 1.19 พันล้านบาท สวนทางดัชนีได้อย่างสวยงาม !
*มาที่หุ้นรับเหมาก่อสร้าง SRICHA ราคาหุ้นทะยานแรงชนซิลลิ่ง 2 วันติด วันศุกร์ที่ผ่านมาราคาปิดที่ระดับ 11.00 บาท บวก 1.35 บาท หรือ 13.99% ด้วยมูลค่าซื้อขาย 33.24 ล้านบาท ทำนิวไฮในรอบ 1 ปี เดี๊ยนเชื่อว่าแรงซื้อที่เข้ามาในรอบนี้มาจากทั้งการเก็งกำไรทางเทคนิค และลุ้นผลงานปีนี้เทิร์นอะราวด์ เป้าหมายรอบนี้มีโอกาสขึ้นทดสอบแนวต้าน 12 บาท มันน่าตามไปลุ้นต่อจริง ๆ เจ้าค่ะ
*ส่วนในรายของหุ้นน้องใหม่อย่าง IIG เจริญรอยตามรุ่นพี่ไปแบบติด ๆ “โมนิก้า” มองว่าการที่ราคาหุ้นยังคงความร้อนแรงมาปิดที่ระดับ 22.30 บาท บวก 2.50 บาท หรือบวกไป 12.63% ด้วยมูลค่า 1.46 พันล้านบาท มาจากความเชื่อมั่นเรื่องพื้นฐานล้วน ๆ ตบท้ายด้วยหัวเรือใหญ่เตรียมดันรายได้ขึ้นสู่ 800 ล้านบาทใน 3 ปี นาทีนี้ราคาหุ้นถึงได้วิ่งปรู๊ดปร๊าดยังไงล่ะเจ้าคะ
*ปิดท้ายที่ TACC ผลงานไตรมาส 2 ออกมาเป็นที่น่าพอใจ ส่งผลให้ราคาหุ้นไต่ขึ้นมาปิดที่ระดับ 6.10  บาท บวกไป  0.05 บาท หรือขึ้นไป 0.83% ด้วยมูลค่าการซื้อขาย 54.24 ล้านบาท สาเหตุที่ไม่ทำให้ราคาหุ้นไม่วิ่งแบบหวือหวา คงเป็นเพราะหุ้นอยู่ในระดับที่ค่อนข้างสูง แต่ “โมนิก้า” มองจากสัญญาณทางเทคนิคแล้วบอกเลยว่าเป็นจังหวะการพักตัวเพื่อรอขึ้นรอบใหม่เจ้าค่ะ